Альгерд Абуховіч

**Альгерд Рышардавіч Абуховіч-Бандынэльлі** (25 ліпеня (6 жніўня) 1840, Калацічы, Бабруйскі павет, цяпер — Глускі раён, Магілёўская вобласьць — 22 жніўня 1898, Слуцак) — беларускі паэт, перакладчык.

## Біяграфія
Нарадзіўся 6 жніўня 1840 году ў в. Калацічы Бабруйскага павету Менскай губэрні (цяпер — Глускі раён Магілёўскай вобласьці). Паходзіў з шляхецкай сям’і Рышарда і Караліны Абуховічаў, зьвязанай па жаночай лініі з італьянскім графскім родам Бандынэльлі.

У 1852—1854 гадах вучыўся ў Слуцкай кальвінскай гімназіі. Прыкладна ў 1855 годзе выехаў за мяжу. Спачатку жыў у Жэнэве, дзе ўзмацнілася яго цікавасьць да кальвінізму. Потым перабраўся ў Францыю. У гэты час ён пабываў амаль ва ўсіх эўрапейскіх краінах і ўдасканаліў свае веды ў ангельскай, францускай, нямецкай і італьянскай мовах. Пазьней гэта паспрыяла ягонай працы як перакладчыка.

У канцы 1862 году, або ў пачатку 1863 году Абуховіч вярнуўся на Беларусь. Удзельнічаў у паўстаньні 1863—1864 гг., быў сасланы ў Сыбір. Па вяртаньні хацеў раздаць сваю зямлю сялянам, аднак праз супраціў сям’і пакінуў маёнтак, парваў адносіны з сваімі роднымі і пасяліўся ў Слуцку, дзе займаўся рэпэтытарствам і літаратурай.

У Слуцку вакол яго сабралася творчая моладзь, будучыя ўдзельнікі незалежніцкага руху, у тым ліку Язэп Дыла і Пётар Карповіч.

Памёр 22 жніўня 1898 году ў Слуцку. Пахаваны на могілках у Слуцку.

## Творчасьць

Адзін з пачынальнікаў (разам з Ф. Багушэвічам) жанру байкі ў беларускай літаратуры («Ваўкалак», «Старшына», «Сход», «Суд», «Воўк і ліса», першыя дзьве надрукаваныя ў «Беларускім календары» 1915 году). Пісаў у рэчышчы крытычнага рэалізму. Пры жыцьці ня меў магчымасьці друкавацца, таму захавалася толькі невялікая частка яго твораў. Напісаў мэмуары (надрукаваныя ў газэце «Гоман», 1916). Вёў дыскусію з Ф. Багушэвічам аб пурызьме і дыялектнай аснове беларускай мовы.

У якасьці перакладчыка Альгерд Абуховіч узбагаціў беларускую літаратуру творамі Ё. В. Гётэ («Фаўст»), Ф. Шылера («Разбойнікі»), Дж. Байрана, Дантэ, В. Юго, А. Пушкіна, М. Лермантава, А. Міцкевіча і інш. Рукапісы не захаваліся.

## Бібліяграфія
* Беларускія пісьменнікі другой паловы XIX стагоддзя: Зб. тэкстаў. Менск, 1956
* Творы. Менск, 1991.

## Крыніцы

## Літаратура
* Родчанка, Р. *Альгерд Абуховіч-Бандынэлі: Нарыс жыцця і творчасці*. Мн., 1984
* Гарэцкі, М. *Альгерд Абуховіч* // Гарэцкі М. Гісторыя беларускай літаратуры. Вільня, 1920
* Дыла, Я. *Пісьменнік-дэмакрат Альгерд Абуховіч* // Дыла Я. Творы. Мн., 1981
* Матусевіч, Т. А. *Жыў і тварыў па законах сумлення*//Памяць: Гісторыка-дакументальная хроніка Глускага раёна. Мінск, 1999.
* Родчанка Р. Альгерд Абуховіч-Бандынэлі: Нарыс жыцця і творчасці. Мн., 1984.

## Вонкавыя спасылкі

* Творы на Pawet.net
*  Пісьменьнік-дэмакрат Альгерд Абуховіч / Аўтар — Тодар Кулеша (Дыла Я. Л.) / Glusk Online

Катэгорыя:Нарадзіліся 6 жніўня
Катэгорыя:Нарадзіліся ў 1840 годзе
Катэгорыя:Нарадзіліся ў Глускім раёне
Катэгорыя:Беларускія літаратары
Беларускія паэты
Катэгорыя:Беларускамоўныя паэты і паэткі
Катэгорыя:Беларускія мэмуарысты
Катэгорыя:Выпускнікі Слуцкай гімназіі
Катэгорыя:Паўстанцы 1863—1864 гадоў
Катэгорыя:Рэпрэсаваныя ў Расейскай імпэрыі
Катэгорыя:Памерлі 22 жніўня
Катэгорыя:Памерлі ў 1898 годзе
Катэгорыя:Памерлі ў Слуцку
Катэгорыя:Пахаваныя ў Слуцку